CAMINUS j.d.o.o.

OIB 06221600831

 Janka Jurkovića 5

42000Varaždin

OPĆI UVJETI ISPORUKE DIMNJAČARSKIH USLUGA

NA PODRUČJU OPĆINE KAŠTELIR-LABINCI – CASTELLIERE-S.DOMENICA

(u daljnjem tekstu: Opći uvjeti)

Temeljem članka 30. Zakona o komunalnom gospodarstvu (NN 68/18 i 110/18), te članka 295. Zakona o obveznim odnosima (NN 35/05, 41/08, 125/11, 78,15 i 29/18), članka 24. Zakona o zaštiti potrošača (NN 41/14, 110/15 i 14/19), direktor trgovačkog društva **Caminus j.d.o.o., Varaždin (Grad Varaždin), Janka Jurkovića 5, OIB: 06221600831 zastupano po direktoru Rudolfu Vrbanec**, uz prethodnu Suglasnost Općinskog vijeća Općine Kaštelir-Labinci – Castelliere-S.Domenica na sjednici održanoj dana 09. listopada 2023. godine, donosi

**OPĆE UVJETE ISPORUKE DIMNJAČARSKIH USLUGA**

**NA PODRUČJU OPĆINE KAŠTELIR-LABINCI – CASTELLIERE-S. DOMENICA**

**I. OPĆE ODREDBE**

**Članak 1.**

Općim uvjetima isporuke komunalnih usluga utvrđuje se:

1. uvjeti pružanja odnosno korištenja komunalne usluge

2. međusobna prava i obveze isporučitelja i korisnika komunalne usluge

3. način mjerenja, obračuna i plaćanja isporučene komunalne usluge

Na području Općine Kaštelir-Labinci – Castelliere-S.Domenica ova djelatnost obavlja se na temelju zaključenog ugovora o povjeravanju komunalnih poslova, tj. Ugovora o koncesiji za obavljanje dimnjačarskih poslova za čitavo dimnjačarsko područje.

**Članak 2.**

**Isporučitelj** komunalne usluge je **Caminus j.d.o.o., Varaždin (Grad Varaždin) Janka Jurkovića 5, OIB: 06221600831,** ( u daljnjem tekstu : isporučitelj).

**Korisnici komunalne usluge** su pravne i fizičke osobe koji su vlasnici ili korisnici (stanari, najmodavci, zakupci i dr.) građevina odnosno posebnog dijela građevina (zgrada, stanova i poslovnih prostora ili drugih objekata). **Komunalne usluge** su obavljanje dimnjačarskih usluga. **Dimnjačarske usluge** podrazumijevaju čišćenje i kontrolu dimnjaka, dimovoda i uređaja za loženje u građevinama, te izdavanje nalaza o ispravnosti dimovodnih objekata s uključenim predradnjama. **Dimovodni objekt** je skup elemenata u sustavu koji proizvode i odvode dimne plinove od uređaja za loženje do vanjskog slobodnog prostora (uređaj za loženje, dimovodni priključak, dimnjak i ostali sastavni dijelovi). **Dimnjak** je svaki kanal, cijev ili naprava s otvorom koja služi za odvođenje produkata izgaranja od uređaja za loženje do otvorenog vanjskog prostora. **Uređaj za loženje** je naprava koja sagorijevanjem goriva proizvodi toplinu za zagrijavanje ili druge svrhe, a produkt izgaranja goriva su dimni plinovi. **Uređaj za loženje ovisni o zraku iz prostorije** su sve vrste trošila koja za izgaranje goriva koriste zrak iz prostorije u kojima su smještena ili iz povezanih prostorija (peći, kotlovi i uređaji na kruta ili tekuća goriva i plinski uređaji za loženje vrste B).  **Uređaji za loženje sa zatvorenom komorom izgaranja** su trošila koja za izgaranje goriva koriste zrak doveden izvana i neovisna su o zraku iz prostorije smještaja (**plinski uređaji vrste C**). **Dimovodni priključak (dimnjača)** je svaki kanal, cijev ili naprava s otvorom koja odvodi dimne plinove od uređaja za loženje do dimnjaka. **Sabirač čađe** je dio dimnjaka u kojem se nakon čišćenja sakuplja čađa i prljavština. **Odvajač kondenzata** je dio dimovodnog objekta koji višak kondenzata odvodi u za to predviđeni uređaj ili odvodni kanal. **Čišćenje** dimnjaka, dimovodnog priključka ili uređaja za loženje je skup radnji kojima se uklanja čađa ili ostale nečistoće pomoću klasičnih dimnjačarskih alata. **Mehaničko uklanjanje naslaga smole ili spaljivanje smole u dimnjaku** je postupak koji se provodi kada klasičnim načinom čišćenja dimnjaka nije moguće odstraniti nastale nečistoće i smolu sa stjenke dimnjaka.

**Kontrola dimnjaka podrazumijeva** pregled vanjske stjenke i elementa dimnjaka, pregled unutarnje stjenke dimnjaka, provjera prohodnosti dimnjaka, pregled oštećenja i pukotina na dimnjaku, kontrola radne visine dimnjaka, kontrola ispravnosti i usklađenosti priključne cijevi, usklađenost uređaja i dimnjaka, kontrola količine smole u dimnjaku i sastava čađe, ispravnost vratašca ili čepa, pozicije vidljivog kondenzata na vanjskoj stjenki, pregled pristupa dimovodnom objektu, procjena eventualnih opasnosti i ostale radnje sukladno pravilima dimnjačarske struke. **Mjerenje koncentracije CO u prostoru** je postupak utvrđivanja količine plina CO u prostoriji smještaja uređaja za loženje ili drugim prostorima s ciljem kontrole funkcionalnosti dimovodnog objekta i sprečavanja trovanja tim plinom.

**Mjerenje koncentracije CO i CO₂ u dimnim plinovima** obuhvaća utvrđivanje sastava dimnih plinova tj. količine plinova CO i CO₂ u dimnim plinovima s ciljem zaštite okoliša, pravovremenog otkrivanja neefikasnog trošenja energenata i nepravilnog izgaranja goriva u uređajima za loženje. **Mjerenje nepropusnosti dimnjaka** je postupak kojim se utvrđuje da li dijelovi dimovodnog objekta zadovoljavaju kriterije dozvoljene propusnosti unutarnje stjenke ili spojeva elemenata, obzirom na klasifikaciju definiranu Izjavom o sukladnosti proizvoda. **Snimanje dimnjaka kamerom** je postupak utvrđivanja stanja unutrašnjosti dimovodnog objekta, broja priključaka na vertikali, mogućih prepreka u kanalu, evidentiranja pozicija pukotina i oštećenja, provjere prohodnosti suženja ili etažnih pomaka. **Pozitivan nalaz dimnjaka** je dokument kojim se dokazuje ispravnost dimovodnog objekta od uređaja za loženje do ispusta dimnih plinova u slobodni vanjski prostor. **Negativan nalaz dimnjaka** je dokument kojim se utvrđuje i konstatira neispravnost dimovodnog objekta.

**II. UGOVOR O ISPORUCI KOMUNALNIH USLUGA**

**Članak 3.**

Ugovor o isporuci komunalne usluge smatra se zaključenim na temelju podnesenog zahtjeva korisnika usluge prema isporučitelju usluge. Smatra se da je ugovor o isporuci komunalne usluge zaključen i u slučajevima kada korisnik nije podnio zahtjev za zaključenje ugovora, ali je prihvatio isporuku i korištenje komunalne usluge. Dan izdavanja službenih dokumenata dimnjačara, radnih naloga, zapisnika ili narudžbe na ime korisnika za obavljanje komunalne usluge smatra se danom zaključenja ugovora. Ugovor o isporuci komunalne usluge zaključuje se na neodređeno vrijeme, a zaključenjem istoga korisnik u svemu prihvaća ove Opće uvjete.

**Članak 4.**

Obveza korištenja komunalne usluge nastaje: a) stupanjem na snagu i primjenom trenutno važećoj Odluci o obavljanju dimnjačarskih poslova za Općinu Kaštelir-Labinci – Castelliere-S.Domenica ili drugih važećih propisa. b) stupanjem na snagu Zakona o komunalnom gospodarstvu, Zakona o zaštiti od požara i Zakona o zapaljivim tekućinama i plinovima.

**III. PRAVA I OBVEZE ISPORUČITELJA KOMUNALNE USLUGE**

**Članak 5.**

Isporučitelj komunalne usluge obavlja djelatnost na način propisan trenutno važećoj Odluci o obavljanju dimnjačarskih poslova za Općinu Kaštelir-Labinci – Castelliere-S.Domenica ili sukladno drugim važećim propisima koji definiraju način obavljanja dimnjačarskih poslova. Redovno održavanje dimovodnih objekta isporučitelj komunalne usluge obavlja minimalno prema rokovima iz Odluke o obavljanju dimnjačarskih poslova za Općinu Kaštelir-Labinci – Castelliere-S.Domenica ili sukladno drugim važećim propisima.

Prema stručnoj procijeni dimnjačara, čišćenje i kontrola pojedinih dimovodnih objekta obavlja se i češće, van propisanih rokova, ako to korisnik dozvoli ili zatraži. Broj čišćenja kroz godinu ovisi o karakteristikama samog dimovodnog objekta, učestalosti i načinu loženja, a sve u cilju zaštite od požara, onečišćenja zraka i efikasnog korištenja energenata. Čišćenje i kontrola dimovodnih objekta sa spojenim uređajima za loženje na kruta ili tekuća goriva preporuča se svaki mjesec u vrijeme korištenja. Čišćenje i kontrola dimovodnih objekata sa spojenim uređajima za loženje na plinsko gorivo vrste B preporuča se dva puta u vrijeme korištenja. Čišćenje i kontrola dimovodnih objekata sa spojenim uređajima za loženje na plinsko gorivo vrste C preporuča se jednom godišnje. Analiza dimnih plinova ili mjerenje koncentracije CO i CO₂ u dimnim plinovima preporuča se minimalno jedanput godišnje, ovisno o nazivnoj snazi uređaja za loženje.

**Članak 6.**

Kod dimovodnih objekta kod kojih dimnjačar uoči nedostatke koji mogu izazvati štetne posljedice, isporučitelj usluge dužan je o istima pisano obavijestiti korisnika, te odrediti primjereni rok radi uklanjanja uočenih nedostataka, a nedostatke evidentirati u internu elektroničku bazu podataka ili izdati negativan nalaz. Korisnik usluga dužan je u ostavljenom roku otkloniti nedostatke i o tome obavijestiti Isporučitelja. U suprotnome smatrati će se da nedostaci nisu otklonjeni. O nedostacima koji nisu otklonjeni u zadanom roku, isporučitelj ima pravo obavijestiti nadležne službe(protupožarnu inspekciju, distributera plina, komunalno redarstvo i sl.) te zatražiti daljnje postupanje istih kako bi se spriječile moguće štetne posljedice za korisnike (požar, trovanje ugljičnim monoksidom).

Isporučitelj komunalne usluge ne može odgovarati za štetu nastalu zbog nedostataka na dimovodnim objektima koji su namjerno skriveni ili koji zbog tehničkih karakteristika i izvedbe samih dimovodnih objekta nisu mogli biti uočeni kod redovitog obavljanja dimnjačarskih usluga te nedostataka koji nisu bili otklonjeni u ostavljenom roku prema prethodnim stavcima ovog članka Općih uvjeta, kao i za objekte kod kojih nije moguće identificirati vlasnika ili korisnika objekta(stanovi i objekti bez naziva vlasnika ili korisnika, kuće bez istaknutih kućnih brojeva).

**Članak 7.**

Isporučitelj komunalne usluge sukladno trenutno važećoj Odluci o obavljanju dimnjačarskih poslova za Općinu Kaštelir-Labinci – Castelliere-S.Domenica ili važećim propisima, te na zahtjev korisnika izdaje nalaz koji služi kao dokaz ispravnosti dimovodnog objekta. Uvjeti za izdavanje pozitivnog nalaza su:

1. Izvedba dimovodnog objekta prema važećim propisima

2. Pripadajuća tehnička dokumentacija: strojarski projekt ili proračun dimnjaka, izjava o sukladnosti proizvoda, dokaze o obavljenom mjerenju nepropusnosti, izjava izvođača o izvedenim radovima.

3. Obavljanje redovitih periodičnih čišćenja i kontrola dimovodnog objekta od strane ovlaštenog dimnjačara. Nalaz vrijedi određeno vremensko razdoblje ovisno o vrsti i karakteristikama dimovodnog objekta. Svako korištenje dimovodnog objekta bez izdanog pozitivnog dimnjačarskog nalaza jest isključivo na vlastitu odgovornost korisnika dimovodnog objekta. U svrhu izdavanja nalaza dimovodnog objekta dimnjačar obavlja usluge snimanja dimnjaka kamerom i mjerenje nepropusnosti dimovodnog objekta kako bi se utvrdilo postojeće stanje ili ispravnost dimovodnog objekta.

4. Dimnjačarski stručni nalaz ne izdaje se za ispravne dimovodne objekte koji se trenutno koriste, osim u slučaju traženja nalaza od distributera plina ili nadležnih inspekcijskih službi.

**Članak 8.**

Isporučitelj komunalne usluge obavlja dimnjačarske poslove na koncesijskom području prema planovima obavljanja dimnjačarskih usluga za pojedino mjesto ili ulicu. Godišnji ili polugodišnji planovi i rasporedi su informativnog karaktera, a podložni su promjenama zbog vanjskih utjecaja na organizaciju (vremenske prilike,izvanredne intervencije, odsutnost radnika i sl.). Isporučitelj komunalne usluge obavlja dimnjačarske usluge u terminu koji dogovara s korisnikom usluge ili uz prethodnu najavu putem obavijesti.

**Članak 9.**

Ukoliko kod redovnog dolaska dimnjačara prema dogovoru, najavi ili rasporedu korisnik nije prisutan ili zbog drugih okolnosti usluga nije mogla izvršena, dimnjačar ostavlja obavijest korisniku, kojom ga obavještava da je bio na njegovoj adresi i da nije mogao izvršiti potrebnu dimnjačarsku uslugu. Prema toj obavijesti korisnik se upućuje da se u roku od 15 dana od primitka obavijesti javi na službene kontakte isporučitelja usluge kako bi dogovorili drugi termin obavljanja usluge. Ukoliko se korisnik ne javi u roku od 15 dana, smatra se da uskraćuje redovno obavljanje dimnjačarskih usluga. Isporučitelj usluga za pojedino mjesto, kvart ili ulicu, zadržava pravo naplate dodatnog troška izvanrednog dolaska dimnjačara na poziv korisnika.

**Članak 10.**

Isporučitelj komunalne usluge kod obavljanja dimnjačarskih poslova uslugu mora obavljati na način da minimalno onečisti prostorije u kojima se nalazi dimovodni objekt, ali ne može odgovarati za nečistoću nastalu zbog loše i nepropisne izvedbe dimovodnog objekta ili pozicije samog dimnjaka unutar objekta. Isporučitelj komunalne usluge ima pravo uskratiti obavljanje usluge ukoliko za to postoje opravdani razlozi kao što je mogućnost nastanka požara kod spaljivanja dimnjaka, nesiguran ili onemogućen pristup dimnjaku kod potrebe čišćenja s vrha i sl., te će se za takvu uslugu obračunavati normativ i utrošeno vrijeme.

**Članak 11.**

Isporučitelj komunalne usluge organizira obavljanje dimnjačarskih usluga radnim danom, prema prijavljenom radnom vremenu i prema preraspodjeli radnog vremena radnika. Izvanredne intervencije dimnjačara van radnog vremena, nedjeljom ili praznikom dodatno se naplaćuju.

**Članak 12.**

Isporučitelj komunalne usluge dostavlja izvještaje o obavljanju dimnjačarskih poslova sukladno trenutno važećoj Odluci o obavljanju dimnjačarskih poslova za Općinu Kaštelir-Labinci – Castelliere-S.Domenica. Izvještaji sadrže broj i vrstu obavljenih usluga, te popis korisnika koji uskraćuju obavljanje dimnjačarskih usluga.

**IV. PRAVA I OBVEZE KORISNIKA KOMUNALNE USLUGE**

**Članak 13.**

Korisnici komunalne usluge dužni su omogućiti redovito čišćenje i kontrolu dimovodnih objekata i uređaja za loženje koji podliježu obvezatnom čišćenju i kontroli sukladno trenutno važećoj Odluci o obavljanju dimnjačarskih poslova za Općinu Kaštelir-Labinci – Castelliere-S.Domenica ili važećim propisima. Ukoliko korisnik uoči da je čišćenje ili kontrolu dimovodnog objekta potrebno obavljati više puta nego što je propisano, zbog učestalosti loženja, funkcionalnosti dimovodnog objekta ili potencijalnog ugrožavanja imovine i ljudi, on je dužan zatražiti uslugu dimnjačara dodatno, van propisanih rokova. Korisnik komunalne usluge dužan je dimnjačara obavijestiti o broju i vrsti dimovodnih objekta koji postoje na objektu, te sukladno tome koristiti dimnjačarske usluge.

**Članak 14.**

Korisnik komunalne usluge dužan je ovlaštenom dimnjačaru prijaviti svaki novo izgrađeni dimovodni objekt, te od njega zatražiti nalaz o ispravnosti prije puštanja u pogon. Korisnik je prije pristupanja sanaciji ili preinakama na dimnjaku, obavezan o radovima obavijestiti dimnjačara i ishoditi njegovu suglasnost. Nakon izvođenja radova korisnik je dužan zatražiti od dimnjačara izdavanje stručnog nalaza dimovodnog objekta.

**Članak 15.**

Korisnik komunalne usluge obvezan je osigurati pristup svakom dimnjaku, vratašcima dimnjaka i uređaju za loženje.

Korisnik komunalne usluge dužan je osigurati siguran pristup vrhu dimnjaka(sukladno normi HR DIN 18160-5:2003) kada je na taj način potrebno obavljati čišćenje i kontrolu. Korisnik kod kojeg su evidentirani nedostaci na dimovodnom objektu, dužan je nedostatke otkloniti u zadanom roku. Nakon otklanjanja nedostataka obavezan je od dimnjačara ishoditi pozitivan nalaz dimovodnog objekta.

**V. NAČIN OBRAČUNA I PLAĆANJA KOMUNALNE USLUGE**

**Članak 16.**

Isporučitelj komunalne usluge naplaćuje izvršene dimnjačarske usluge sukladno Cjeniku dimnjačarskih usluga za područje Općine Kaštelir-Labinci – Castelliere-S.Domenica. Za dimnjačarske usluge obavljene na zahtjev Korisnika izvan propisanog radnog vremena, izvan određenih rokova, cijena se naplaćuje sukladno važećem Cjeniku Isporučitelja. Usluge koje nisu obuhvaćene Cjenikom dimnjačarskih usluga, a nužne su za cjelovito izvršavanje pojedine usluge te ostale usluge, naplaćuju se prema izračunu stvarno utrošenog vremena iz normativa i stvarnog vremena iz cjenika. Cijena dimnjačarskih usluga naplaćuje se nakon obavljanja usluge, odnosno izvršenih radova, na osnovi ispostavljenog računa, temeljem radnih naloga ili zapisnika za izvršene dimnjačarske usluge. Cijenu dimnjačarske usluge plaćaju Korisnici komunalne usluge. Isporučitelj koji vrši dimnjačarsku uslugu ima pravo na naknadu za izgubljeno vrijeme i stvarno učinjene druge troškove u slučaju kada korisnik odnosno vlasnik dimovodnog objekta odbije dopustiti dimnjačaru redovito čišćenje odnosno pregled dimovodnog objekta, osim u slučaju kada ne želi koristiti ili ne koristi dimovodni objekt u čemu je dužan unaprijed pismeno obavijestiti Isporučitelja. Izvršenom obvezom Isporučitelja usluge, u navedenom smislu smatra se ostavljanje službene obavijesti o posjetu objekta sukladno članku 9. Općih uvjeta.

**VI. PRIJELAZNE I ZAVRŠNE ODREDBE**

**Članak 17.**

Za odnose između ugovorenih strana koji nisu uređeni ovim Općim uvjetima primjenjivat će se odredbe Zakona o komunalnom gospodarstvu (NN 68/18 i 110/18) i Zakona o obveznim odnosima (NN 35/05, 41/08, 125/11, 78/15, i 29/18).

**Članak 18.**

Ovi Opći uvjeti objavljuju se u službenom glasilu jedinice lokalne samouprave, na njezinim mrežnim stranicama te na oglasnoj ploči i mrežnim stranicama isporučitelja komunalne usluge. Opći uvjeti na stupaju na snagu i primjenjuju se od dana javne objave.

U Varaždinu, 09.10.2023.

 Caminus j.d.o.o.

 Majstor dimnjačar

 Rudolf Vrbanec